b'\n_START_ARTICLE_\nMeisner-tekniikka\n_START_PARAGRAPH_\nMeisner-tekniikka on n\xc3\xa4yttelemisen tekniikka, jonka on kehitt\xc3\xa4nyt n\xc3\xa4yttelij\xc3\xa4 ja n\xc3\xa4yttelij\xc3\xa4ty\xc3\xb6n opettaja Sanford Meisner._NEWLINE_Meisner kehitti tekniikan ty\xc3\xb6skennelty\xc3\xa4\xc3\xa4n Lee Strasbergin ja Stella Adlerin kanssa Group Theatressa New Yorkissa ja kaupungin Neighborhood Playhousen n\xc3\xa4yttelemisen johtajana, ja h\xc3\xa4n kehitti sit\xc3\xa4 viisikymment\xc3\xa4 vuotta . Nykyisin tekniikkaa kuuluu opetusohjelmaan Neighborhood Playhousessa sek\xc3\xa4 Sanford Meisner Studio -koulussa, jolle h\xc3\xa4nen perikuntansa on antanut oikeuden k\xc3\xa4ytt\xc3\xa4\xc3\xa4 h\xc3\xa4nen nime\xc3\xa4\xc3\xa4n._NEWLINE_Menetelm\xc3\xa4n juuret ovat Konstantin Stanislavskin ty\xc3\xb6ss\xc3\xa4, mutta Meisner ei hyv\xc3\xa4ksynyt tunnemuistin k\xc3\xa4ytt\xc3\xb6\xc3\xa4, vaan perusti tekniikkansa mielikuvitukseen ja uskoon, joiden avulla n\xc3\xa4yttelij\xc3\xa4 l\xc3\xb6yt\xc3\xa4\xc3\xa4 roolihahmonsa tunteet ja ajatukset. Meisner luonnehtii menetelm\xc3\xa4\xc3\xa4ns\xc3\xa4: \xe2\x80\x9dN\xc3\xa4ytteleminen on kyky el\xc3\xa4\xc3\xa4 totuudellisesti kuvitteellisessa tilanteessa\xe2\x80\x9d._NEWLINE_Meisner-menetelmiin kuuluu toisiinsa perustuvia itsen\xc3\xa4isi\xc3\xa4 harjoituksia. Se on l\xc3\xa4ntisen teatterin systemaattisimpia ja t\xc3\xa4ydellisimpi\xc3\xa4 n\xc3\xa4yttelij\xc3\xa4tekniikkoja. Meisnerin oppilaita ovat olleet muun muassa n\xc3\xa4yttelij\xc3\xa4t Robert Duvall, Diane Keaton, Gregory Peck ja Sidney Pollack, ohjaaja Sidney Lumet sek\xc3\xa4 k\xc3\xa4sikirjoittajat Arthur Miller ja David Mamet.'